
Fejlesztés a mesék varázslatos világával

Kulcsszavak: mese, fejlesztés, dramatikus
Választásom a kutatási témám tekintetében azért esett a mesélésre – azon belül a dramatikus interaktív mesélésre – mert nagyon érdekelt, hogy egy-egy mese milyen hatással van a gyermekekre, illetve játékos formában milyen élményt ad számukra. Foglalkoztatott, hogy mi minden szükséges ahhoz, hogy egy fejből történő mesemondás minél érdekesebb legyen. Mi kell ahhoz, hogy valóban élmény legyen számukra a mesélés? Érdekelt, hogy hogyan élik meg a gyermekek a mesehallgatást, mi játszódik le közben bennük, mit éreznek.
A mesélés jelenléte az óvodai mindennapokban fontos, hiszen a gyermekek rengeteg mindent tanulhatnak és fejlődhetnek a mesék által. Ehhez lényeges a történetmondás módszere is, hogy a mesét úgy tudjuk előadni, hogy a gyermekek számára minél izgalmasabb és érdekesebb legyen. Ebbe a témakörbe szerettem volna jobban belelátni kutatásom során. Véleményem szerint a mesének fejlesztő hatása eleget kutatott, de mégis kiaknázatlan terület. Szerettem volna beleásni magam a mese hatásának vizsgálatába.
Ahhoz, hogy a bennem megfogalmazódott kutatási kérdésekre választ kapjak, alapos elméleti háttérismeretre volt szükség, amelyre építeni tudtam a játékos mesélési módszer gyakorlati elemeit. Létrejött a kutatáshoz egy kísérleti-, valamint egy kontroll csoport. A kísérleti csoport heteken keresztül fejlesztésekben részesült egy úgynevezett mesetréning keretein belül, a dramatikus interaktív módszer segítségével. A tréning megkezdése előtt és után a gyermekek három felmérésben vettek részt (GMP-diagnosztika, DIFER-teszt, Hallott szöveg értését mérő kikérdező teszt), melyek segítségével megfigyelhető volt, hogy a kísérletben részt vevő gyermekek milyen mértékben fejlődtek, illetve mennyivel nagyobb mértékű volt fejlődésük a kontroll csoporttal szemben.



